google/wiki40b huggingface dataset:
Thessalia

Geografi

Topografien i området består av en ring av fjell rundt en sentral slette: Lavlandet Trikala og Larisa. Området kan få noe regn om sommeren, noe som gir frodige forhold for jordbruk. Thessalia blir av den grunn enkelte ganger kalt «brødkorgen til Hellas». Fjellene Khasia og Kambunian ligger i nord, Olymposmassivet ligger i nordøst. I vest ligger fjellkjeden Pindos og i sørøst kystfjellene Ossa og Pelion.
Den viktigste elva er Pineios som renner østover gjennom området fra Pindosfjellene og munner ut i Thermaikosbukta.

Historie

Thessalia hadde en omfattende steinalderkultur rundt år 2500 f.Kr. Mykenske bosetninger har også blitt oppdaget, for eksempel ved Iolkos, Dimini og Sesklo (nær Volos). I antikken ble lavlandet i Thessalia hjemsted for adelsfamilier, som Alevad av Larisa eller Skopad av Krannon. Disse familiene organiserte et forbund i Thessalia, og kontrollerte seinere det amfiktyoniske forbundet i nordlige Hellas.
Under de gresk-persiske krigene slo alevadene seg sammen med perserne. Jason av Ferai omformet en kort stund området til en viktig militærmakt, men han ble myrdet før han klarte å oppnå varige resultater. På 300-tallet f.Kr. ble Thessalia avhengig av og underlagt kongeriket Makedonia ved Filip II. I 148 f.Kr. ble Thessalia erobret av Romerriket, men i år 300 e.Kr. ble Thessalia en egen provins med Larisa som hovedstad. Den ble en del av Østromerriket fram til 1200-tallet, da store områder var kontrollert av valakere. Etter det fjerde korstoget ble Thessalia en del av kongedømmet Thessalonika, men i 1215 ble det igjen erobret av Theodore Komnenos Doukas og ble et selvstyrt område styrt av denne familien. Dynastiet endte i 1318 og ble etterfulgt av en periode med østromersk og slavisk herredøme. Etter ennå en periode med selvstendighet ble Thessalia til slutt erobret av Det osmanske riket i 1394. I 1881 avstod osmanene det meste av Thessalia til Hellas.
Sigurd Hoels filmografi

Sigurd Hoels filmografi.
Broene til Slotsholmen

Broene til Slotsholmen forbinder via  ni forskjellige ruter det øvrige København (dvs. Sjælland og Amager) med øya. I alt er det ni broer, hvorav bare den ene går til Amager.
De ni broene er (talt fra vest over nord til øst): Bryghus Bro, Prinsensbro, Marmorbroen, Stormbroen, Højbro, Holmens Bro, Børsbroen og Chr. IV's bro og Knippelsbro.
En tiende bro, Røde bro, ble nedlagt i 1726.

Knippelsbro

Klaffebroen Knippelsbro forbinder Slotsholmen med Christianshavn ved å føre Børsgade over Christians Brygge til Torvegade og ble oppført 1618–20. Den ble opprinnelig kalt for "Knippensbro" efter Hans Knip, som i 1641 var den første bropasseren, men skiftet senere til det nåværende navn.
Sammen med Langebro er den alene om å forbinde Indre By med Christianshavn, og den har derfor relativt stor trafikkmengde.

Marmorbroen

Marmorbroen er en buebro, som ligger i forlengelsen av Ny Vestergade/Dantes Plads og fører denne veien over Frederiksholms Kanal inn til ridebanen gjennom to paviljonger. Ved inngangen var det opprinnelig plassert en gitterport i jern for å markere at dette var hovedinngangen. Porten ble senere fjernet ettersom den begynte å ruste.
Broen er oppført i årene 1739–1745 med Nicolai Eigtved som hovedarkitekt. Den er bekledd med sandstein med medaljongutsmykkinger av billedhuggeren Louis-Augustin Le Clerc og er belagt med norsk marmor. Av de 2.700.000 riksdaler det kostet å bygge Christiansborg, kostet Marmorbroen 50.600.

Stormbroen

Stormbroen er en liten buebro oppført i stein. Den forbinder Stormgade (mot Rådhuspladsen) med Vindebrogade (mot Kongens Nytorv). Broen er oppkalt etter Stormen på København i 1659.
De svenske styrkene satte inn sitt hovedangrep ved nettopp dette punktet, hvor byvollen lå på daværende tidspunkt. Etter utallige nederlag var det her det endelig lyktes å slå svenskene. De etterlot seg 2.000 døde soldater foran vollen ved Stormgade.
Forskjellige kilder opplyser at broen opprinnelig ble oppført i 1681, men på broens sider er teksten "Opført MDCLX" (1660) meislet inn i broens stenfundament som et relieff. Den nåværende broen er utført i 1918 etter et prosjekt av Martin Nyrop fra 1898

Røde Bro (nedlagt)

Etter oppføringen av Prinsenbro og Stormbroen ble det bygget en bro utenfor Knabrostræde over til Slotsholmen. Broen het Røde bro, men ble bare kalt den nye bro, og den har gitt navn til Nybrogade. Broen ble nedlagt i 1726.

Højbro

Højbro er en buebro i støpejern, som forbinder Højbro Plads med Slotsholmen. Den er tegnet av Vilhelm Dahlerup og bygget i 1878. Holmens Bro og Børsbroen var også opprinnelig utformet av Dahlerup, men Højbro er nå den eneste som er igjen.

Holmens Bro

Holmens Bro er en buebro i granitt oppført 1954 til avløsning for Dahlerups design fra 1878.
Buffalo '66

Handling

Billy Brown har nettopp vært fem år i fengsel for en forbrytelse han ikke har begått, ute av fengsel kidnapper han en ung danser ved navn Layla (Christina Ricci) og tvinger henne til å late som hun er hans kone. Layla lar seg bli kidnappet, og det er klart hun er romantisk tiltrukket av Billy fra starten, men Billy er hele tiden tvunget til å håndtere sine egne demoner, hans ensomhet og hans depresjon.
Finn Kalviks diskografi

Finn Kalviks diskografi er en oversikt over Finn Kalviks plateutgivelser fra 1969.
Ingrisma burmanica

Utseende

En middelsstor (Ca. 18 millimeter), avlang, mer eller mindre grønnlig gullbasse. "Snuten" er rundet spadeformet forlenget. Oversiden er nokså fint punktert, dekkvingene uten tydelige punktrader.

Utbredelse

Arten lever i Myanmar, Thailand og Laos.
Europamesterskapet i boksing

Europamesterskapet i boksing ble arrangert første gang i 1925 i Stockholm, og arrangeres annenhvert år. Kvinnene fikk sitt mesterskap i 2001.
Tambov

Historie

Byen ble grunnlagt etter dekret av tsar Mikhail I av Russland. Den ble opprinnelig bygget som en grensefestning mot Krim-tatarene, men Tambov fikk raskt mindre betydning som en militær utpost av Storfyrstedømmet Moskva, og ble i stedet et administrativt og handelssenter for en stort sett landlig region i Keiserdømmet Russland. 
Roman Boborykin, tsarens hofftjener (stolnik) og vojvod ble byens første bygger. Takket være hans erfaring ble byggingen av festningen raskt fullført.
I 1781 godkjente Katarina den store byens våpen, som viser en bikube som symboliserer byens  hardt arbeidende innbyggere. I mars 1786 ble den den vanærede russiske dikteren og politikeren Gavrila Derzjavin utnevnt til guvernør av Tambov gubernija, en stilling han beholdt til desember 1788. Men under den korte perioden fikk han utrettet mye. Byens utvikling fortsatte: et teater, en høyskole, en danseskole, et trykkeri, en avis, et orkester og et teglverk ble bygget. Et monument til Derzjavin ble senere oppført i Tambov.
I november 1830, under koleraopprøret i Russland, angrep Tambovs innbyggere sin guvernør, men de ble snart nedkjempet av styrker fra hæren.
På 1800-tallet vokste Tambov til å bli et betydelig kulturelt senter, og mange skoler, biblioteker og andre institusjoner ble etablert der. I 1897 nådde Tambovs innbyggertall 50 000.   
Mellom 1920 og 1921 ble region rundt Tambov åsted for Tambovopprøret, en bitter kamp mellom lokale innbyggere og den bolsjevikske røde arme.

Næringsliv

Tambov er i dag et betydelig russisk industrielt senter.

Kultur og utdanning

Tambov Kunstgalleri huser en svær samling av russiske og vesteuropeiske kunstnere.  Russlands eldste dramateater ligger i Tambov, i likhet med to universiteter, to militære høyskoler, en musikkskole, et lokalohistorisk museum og andre kulturinstitusjoner.
Serpa

Solenergi

Den 27. april 2006 GE Energy Financial Services, Powerlight Corporation og Catavento Lda kunngjorde at de ville bygge et av verdens største solcellekraftprosjekter på et enkelt område i Serpa. Den 11-megawatt store solenergistasjonen, bestående av 52 000 solcellemoduler, skulle bygges i en av Europas mest solrike områder. Kraftverket ble innviet 28. mars 2007.
Pensjonistene

Pensjonistene er et musikkalbum med Odd Børretzen og Julius Hougen, utgitt i oktober 2001. Trudeluttene er av Vidar Bø.
Morten Krohg

Utdannelse og virke

Fra 1956 gikk han på Statens kunstakademi i Oslo,  i 1960–61 studerte han i Paris. Allerede i 1963 ble han medlem i Bildende Kunstneres Styre, et verv han hadde til 1966, og fra 1967 til 1969 var han direksjonsformann i Kunstnernes hus. I den perioden organiserte han mange viktige utstillinger av moderne og eksperimentell kunst. Han deltok også aktivt i debatt om kunstens stilling i samfunnet og i politiske stridsemner som Vietnamkrigen og kampen mot EF, noe som også preget kunsten. Fra 1973 til 1979 var han hovedlærer ved Vestlandets kunstakademi i Bergen, fra 1986 til 1989 var han rektor samme sted.  I perioden 1980 til 1985 var han formann i den Norske Biennalekomite. Han har også vært lærer ved Asker kulturskole. Fra 1998 til 2003 var han konsulent for Norges forskningsråd.
Meiland

Meiland er ei fraflyttet bygd i Kvænangen kommune i Nord-Troms. Stedet hadde fast bosetting fra 1600-tallet til rundt 1960, og på det meste bodde det rundt 110 fastboende på Meiland, fordelt på rundt et dusin gårder. Det var ingen veiforbindelse, men stedet hadde ankomst av lokalbåt et par ganger i uken. Meiland hadde skole og egen handelsmann, som også tok seg av posten og lokalbåtens anløp. 
Meiland brukes i dag som rekreasjons- og feriested, da hovedsakelig av etterkommer av de  tidligere fastboende på stedet.
Podistra rufotestacea

Utbredelse

Podistra rufotestacea finnes i Europa, sjelnere helt i sør og i vest. Den finnes også østover i Asia. Finnes i Norge, men er ikke vanlig.

Utseende

Podistra rufotestacea er 7-9 mm lang. Hodet er innsnørt like bak fasettøynene som er kulerunde og utstående. Palpenes (munnføtter) endeledd er økseformet og ikke smalt, ovalt. Antennene er mørkere mot spissen. Brystskjoldet (pronotum) er jevnt, med nær parallelle sider, litt avsmalnende framover. Bakhjørnene nær rettvinklede, litt utstående. Det har ingen innbuktning i bakkanten og har en overflate som ikke er grovt rynket eller punktert. Beina er rødgule, mens føttene ofte er mørkere. Leggene på mellom- og bakbeina er vanligvis krummet inn mot kroppen. Dekkvingene har en rødgul farge. De skjuler hele bakkroppen og har ganske lang oppstående behåring.
Ligner mye på Podistra pilosa, og kan skilles fra denne på fargen. Men den sikreste måten er å se etter ulikhetene i hannenes kjønnsorgan (aedeagus).

Levevis

Larvene lever som predatore (rovdyr).
Podistra rufotestacea tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Larvene er radikalt forskjellige fra de voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Frostating lagmannsrett

Frostating lagmannsrett er en av seks lagmannsretter i Norge. Dens jurisdiksjon omfatter fylkene Møre og Romsdal og Trøndelag, jf oversikten nederst på siden over tingretter som hører til Frostating lagdømme. Domstolen har hovedsete i Trondheim og faste rettssteder i Molde, Kristiansund og Ålesund.  Navnet har domstolen fått fra det gamle Frostatinget som ble holdt på halvøya Frosta i Trondheimsfjorden og som omfattet omtrent samme distrikt som dagens domstol.
Domstolen holder til Trondheim tinghus. Den ledes av en førstelagmann (for tiden Sven-Jørgen Lindsetmo) og har i tillegg to lagmenn og 16 fast utnevnte lagdommere. Den har videre én administrasjonssjef og ti funksjonærer.
Lagmannsretten behandler alle anker over avgjørelser i de tingretter som hører til lagdømmet – både i straffsaker og sivile saker, se nærmere om saksbehandlingen i artikkelen lagmannsrett. Lagmannsrettens avgjørelser kan – i noe begrenset utstrekning – ankes til Høyesterett.
Georges Cabanier

Andre verdenskrig

Cabanier begynte i 1925 på sjøkrigsskolen og startet deretter sin sjømilitære karriere om bord på skip i den franske marine. Etter videre utdanning tjenestegjorde han på begynnelsen av 1930-tallet på undervannsbåt. I 1938 ble Cabanier utnevnt til sjef på den mineleggende ubåten «Rubis», som hadde havn i Cherbourg. Ved utbruddet av andre verdenskrig ble «Rubis» forflyttet til Bizerte og i 1940 ble skipet stasjonert i Storbritannia.
Etter Frankrikes kapitulasjon gikk Cabanier og «Rubis» med i general de Gaulles frie franske styrker. Fra basen i Dundee i Skottland opererte «Rubis» i Nordsjøen og på norskekysten. I slutten av juni 1940 la ubåten ut miner i Trondheimsfjorden og disse krediteres med ødeleggelse eller senkning av seks fiendtlige skip. Operasjonene i Norge fortsatte, blant annet ved Bergen.
I mai 1941 ble Cabanier overført til tjeneste i Stillehavet, der han det meste av de resterende krigsårene deltok i forsvaret av de franske koloniene og gikk i konvoitjeneste. 
Cabanier representerte i april 1945 Frankrike under FN-konferansen i San Francisco. Han fikk deretter ansvar for å reorganisere det franske sjøkrigsakademi.

Etter verdenskrigen

I oktober 1945 heiste Cabanier kommando på orlogsskipet «Jeanne d'Arc». Cabanier hadde deretter en rekke ledende stillinger i Frankrikes forsvar. I 1949 ble han marineattaché i Washington, DC. Han ble utnevnt til kontreadmiral i januar 1951. I 1953 ble han utnevnt til generalsekretær for det franske forsvar. Året etter ble han sjef for de franske marinestyrkene i Indokina. I 1956 ble han stabssjef for statssekretæren for sjøforsvaret. Han ble i 1958 stabssjef for forsvarskontoret under president de Gaulle og ble samme år forfremmet til viseadmiral. Cabanier ble utnevnt til admiral i 1960. Fra 1960 til 1968 var han sjef for sjøforsvarsstaben.
Cabanier var Æreslegionens ordenskansler fra 1969 til 1975.

Utmerkelser

I 1946 ble Cabanier hedret med det norske Krigskorset med sverd for sin innsats i andre verdenskrig. Han mottok også Deltagermedaljen.
Cabanier var innehaver av storkors av Æreslegionen og av Den nasjonale fortjenstorden. Han ble utnevnt til medlem av den franske Frigjøringsordenen og ble hedret med både Croix de guerre 1939–1945 og Croix de guerre des Théâtres d'opérations extérieures, så vel som andre franske militære utmerkelser. Han var ridder av De akademiske palmer og kommandør av Ordenen for sjøfartsfortjenester. Cabanier var innehaver av storkors av Den svarte stjernes orden og storoffiser av Ordenen Nichan el Anouar. Videre ble han tildelt den britiske Distinguished Service Order og utnevnt til kommandør av USAs Legion of Merit. I tillegg ble han tildelt over 30 andre utenlandske ordener og utmerkelser, deriblant storkors av den svenske Sverdordenen og kommandørkors av Dannebrogordenen.
You Can't Rollerskate in a Buffalo Herd

«You Can't Rollerskate in a Buffalo Herd» er en amerikansk sang med melodi og tekst av country and western-sangeren Roger Miller. Han kommenterte at dette var favorittsangen hans blant alle han hadde skrevet. Den ble utgitt på singlen Mercury/Smash S-2043 i 1966.

Norsk versjon

Øystein Sunde har skrevet en norsk tekst. På norsk bærer den tittelen «Kjepper i romjula».
Interesse

Interesse er en følelse som forårsaker oppmerksomhet, slik at man fokuserer på et objekt, en hendelse eller en prosess. I nåtidens psykologi er det brukt som et generelt konsept som omslutter andre mer spesifikke følelsesuttrykk, slik som nysgjerrighet og til en viss grad forbauselse, på samme måte som betegnelsen sinne omslutter andre betegnelser for følelsen, slik som raseri (intenst sinne).

Andre betydninger

1. Ordet interesse brukes også om bedriftsfaglig eller yrkesmessig begrunnet engasjement med temaer som angår en virksomhet.
2. Ukvalifisert refleksjon og evaluering er eksempler på hysterisk interesse.
Brodtkorb

Navn

Navnet Brodtkorb kommer av det tyske ordet Brotkorb (Brot var frem til 1800-tallet stavet Brodt), som betyr brødkurv. Pr. den 1. januar 2011 er det ifølge Statistisk sentralbyrå 159 norske statsborgere med Brodtkorb som etternavn, og skattelistene for 2009 inneholder 191 personer med navnet som mellom- eller etternavn.

Våpen

Slektsmedlemmer har gjennom tidene benyttet forskjellige våpenskjold.
Grunnkretser i Storfjord kommune

Grunnkretser i Storfjord kommune er delområder og grunnkretser som seksjonerer Storfjord kommune, Troms, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Kalvedans

Kalvedans eller råmelkspudding (alt. råmjølkspudding), er en tradisjonell dessert som utnytter det høye proteininnholdet i råmelk til å lage en stiv pudding uten andre tilsetningsmiddel som gelatin eller egg.  En bruker omtrent en tredjedel råmelk og to deler vanlig melk.  Om det er andre eller tredje melking, må en redusere mengda med vanlig melk.  Som smakstilsetning brukar en mandeldråper og litt sukker.  Det hele blir plassert i dampbad der en passer temperaturen slik at melka ikke koker.  Etter om lag en times tid er puddingen stiv og kan spises med kanel og melk.
Erichius femoralis

Utseende

En nokså liten (14-21 millimeter), avlangt oval, litt flat, matt svartbrun hjortebille. Hannens mandibler er noe kortere enn hodet og har en kraftig, firkantet tann på undersiden. Hodet er forholdsvis stort bredt, med en butt tann bak hvert fasettøye, fasettøynene er ganske små. Pronotum og dekkvingene er kledt med gulaktig skjell langs ytterkantene. Pronotum er nesten rektangulært med en svak midtfure. Dekkvingene mangler punktrader eller opphøyde ribber. På beina er lårene rødlige.

Levevis

Artene mangler flygevinger og kan ikke fly.

Utbredelse

Arten er utbredt i Chile og Argentina.
Sellgrens Veveri

Sellgrens Veveri var en tekstilbedrift som lå på Leangen i Trondheim. Den ble etablert i 1926 av Axel Sellgren, og virksomheten omfattet veving av møbelstoff. Tingvolds Uldvarefabrik på Tingvoll på Nordmøre, som ble startet i 1898, ble avviklet og solgt til konkurrenten Sellgren Veveri i 1967. I perioden 1967-75 ble det investert for 8,5 millioner kroner i ny maskinpark i fabrikken på Tingvoll. I 1976 var det 55 ansatte på Tingvoll og 85 på Leangen. Den forsiktige veksten på 1970-tallet ble til stagnasjon og rasjonaliseringstiltak på 1980-tallet. I 1984 ble det tatt beslutning om å flytte hele virksomheten til Tingvoll. 58 års virksomhet i Trondheim var over. På Tingvoll fantes elkraft, store nok produksjonslokaler og en stabil og arbeidsvillig arbeidsstokk. I 1986 var det 78 ansatte ved Sellgren Veveri AS på Tingvoll. Det ble satset bevisst på moderne design. "Sellgren-stoff" har vært synonymt med høy kvalitet. Det samme med de mange ryene som ble designet og solgt materialer til slik at folk kunne knyte sin egen "Sellgren-rye". I 1998 solgte Sellgren-familien sine aksjer til konsernet Innvik Sellgren Landheim Holdning as som da eide Innvik Ullvare AS. Ved årtusenskiftet hadde bedriften 40 ansatte. I 2001 ble selskapets drift en del av Innvik Sellgren AS. Bedriften er i dag lokalisert med all sin virksomhet i Innvik i Nordfjord og framstår som en moderne tekstilfabrikk med et eksportsalg på vel 50 % av totalomsetningen. Bedriften har i dag lokale eiere som er aktive i den daglige driften .
Mills Mess

Mills Mess er et sjongleringsmønster. Det utføres vanligvis med tre baller, men antallet og typen objekter kan variere. Mills Mess regnes ofte som en milepæl for sjonglører å mestre.
Grunnmønsteret i Mills Mess er en baklengs kaskade (siteswap 3), med en ekstra «mess» som legges til ved å vekselvis krysse og rette ut armene. Effekten er at ballene ser ut til å forfølge hverandre fra den ene sida til den andre.
Mønsteret ble funnet opp på begynnelsen av 1970-tallet av Steve Mills, og er oppkalt etter ham.
Birgivi

Mehmet ibn Pîr Ali Birgivi, egentlig Taqi ad-Din Muhammed ibn Ali (født i Balıkesir 1522, død i Birgi øst for Izmir 1573) var en muslimsk skriftlærd, kjent som forfatter av en av de mest populære muslimske «katekismer», grunnleggende introduksjonsbøker til islam, en sjanger kjent på tyrisk som ilm-i hâl (moderne tyrkisk ilmihali). Hans Vasiyyetnâme («Veiledningsboken»; også kjent som Birgivi Risâlesi, «Birgivis lærebok») leses og brukes fremdeles i vår tid.
Han underviste ved flere medrese i Istanbul. I siste siste år bodde han i Birgi, hvor en medrese som bærer hans navn fremdeles finnes. Han var kjent for sin strenge moral, og kritiserte både umoralske styresmakter, korrupsjon og de som tok betalt for å undervise i Koranen.
Birgivis hovedverk Vasiyyetnâme ble utgitt på norsk av Christopher Andreas Holmboe i 1829, med tittelen Tyrkisk Katekismus, eller Udtog af Tyrkernes Troeslære.
Emma Lindman

Idrettskarriere

Harris kom på fjerdeplass individuelt i De internasjonale øylekene 2015, og Åland kom på sjuendeplass i lagkonkurransen. 
I De internasjonale øylekene 2017 vant hun kvinneklassen individuelt. Åland deltok ikke i lagkonkurransen dette året.
Primtegn

Historie

Navnet primtegn kommer av den engelske betegnelsen, prime.
Direkte ordførervalg under kommunevalget 2003

Direkte ordførervalg under kommunevalget 2003 ble arrangert i 33 kommuner. Det ble arrangert valg i ytterligere to kommuner, men i Vågan oppnådde man ikke en valgdeltakelse på over 50 % mens i Skånland ble det stemmelikhet. I begge tilfeller ble ordførerfordelingen bestemt av det nye kommunestyret. Salangen skulle arrangere, men har trakk den ene kandidatene seg og sittende ordfører Ivar B. Prestbakmo var eneste kandidat.
Enzo Francescoli

Klubbkarriere

Han begynte å spille for den uruguayanske klubben Montevideo Wanderers., og spilte i flere år for River Plate i Argentina der han vant fem ligatitler og Copa Libertadores i 1996.
Han spilte også for de franske klubbene Racing Club de Paris og Olympique de Marseille samt de italienske lagene Cagliari og Torino.

Landslagskarriere

Francescoli fikk 72 landskamper og scoret 15 mål i perioden fra 1982 til 1997. Han spilte under VM 1986 og 1990. Han var med på å vinne Copa América tre ganger med Uruguay (i 1983, 1987 og 1995).
Nøtterøy golfklubb

Nøtterøy golfklubb er en golfklubb i Færder kommune i Vestfold. Den holder til ved Nøtterøy golfbane, som befinner seg i Hella, like ved Borgheim. Klubben blei stifta i 2003, da banen åpna.
Klubbhuset er tegna av arkitekten Jeremy Turner, og har både restaurant og møterom.
Flatdal

Flatdal er ei lita bygd i Telemark, i Seljord kommune. Elva Flatdøla renner igjennom bygda. I enden av bygda ligger innsjøen Flatsjå. Innsjøen ligger på 161 meter over havet. Flatdal kirke ligger midt i bygda, og er en trekirke fra 1654 med cirka 150 plasser.
Pseudobrimus

Levevis

Disse billene har larver som lever i død ved av løvtrær, ofte like under barken.

Utbredelse

Slekten er utbredt i tropisk Afrika.
Lindö

Lindö er et tettsted i Norrköping kommune i Östergötlands län i Östergötland i Sverige. I 2010 hadde tettstedet 4 915 innbyggere. Lindö ligger cirka fem kilometer nordøst for Norrköping.
Nosaby

Nosaby er en by som ligger i Kristianstad kommune, Sverige. Byen er kjent for togulykken ved jernbaneovergangen ved Nosaby kirke den 10. september 2004.
Malate

Malate er er distrikt i Manila på Filippinene. Sammen med distriktet Ermita er det Manilas senter for forretningsliv og turisme.

Etymologi

Navnet Malate antas å være en forvanskning av tagalog-ordet maalat («salt» - smak).

Historie

I den spanske kolonitiden var Malate et åpent felt med en liten fiskerlandsby. Sentrum for samfunnslivet ble etterhvert kirken Malate Church, dedisert til La Nuestra Señor de los Remedios. 
Etter at USA annekterte Filippinene i 1898 som følge av den spansk-amerikanske krig, valgte amerikanske byplanleggere å utvikle Malate til det nyeste og mest toneangivende residensielle området reservert for amerikanske familier. Ameriner og noen lokale fra gamle spanske mestizofamilier bodde der i bungalower og moderne høyhus.
Trass i de store skadene området fikk under annen verdenskrig stod det igjen mange hus og bygninger; velstående familier kom tilbake etter krigen og gjenoppbygde sine private villaer og slik forble distriktet et boligområde frem til 1970-årene. Fra da av utviklet det seg til et forretningssentrum; noen av de gamle villaene står der, men omgjort til små hoteller, restauranter og kafeer.
I president Ferdinand Marcos' tid trakk mange kunstnere og skuespillere til Malate som slik tildels ble et kunstnerkvarter.